গিরকর ‘প্রবন্ধমালা’ই বিষ্ণুপ্রিয়া মণিপুরী বৌদ্ধিক সমাজরে নিয়ামপারা চিন্তার খুরাক যোগাছে। বিষ্ণুপ্রিয়া মণিপুরী সংগীত জগতে গিরকর ‘এলার মালা’ই নিজর ফাম আহান কালকরিয়া আছে। এতা ছাড়াও আমার সংস্কৃতি বার সমাজ সংস্কারে গিরকর লেপকরা কাঠাম আহান আছিল। ঔ কাঠাম ঔহানরে টেইপাং-রূপ দেনারকা গিরকে আমার ঠারে রাসলীলা, গোষ্ঠ লীলা আদি লেংকরিয়া গেছিলগা। আমার সমাজর আগেকার দিকপাল গিরিগিথানীরে গিরকে নাপাহুরেছে। ঔ গিরিগিথানির পরিচয় বার অবদান ঔতা পিছেকার চিরিরকা গিরকে শ্রী শ্রী ভুবনেশ্বর সাধু ঠাকুর, মহাযোগী আথোইবাবা, শ্রী গোকুলানন্দ গীতিস্বামী, গুরু বিপিন সিংহ, সংগীতগুরু পণ্ডিত মতিলাল সিংহ, শহীদ সুদেষ্ণা সিংহ, বিষ্ণুপ্রিয়া মণিপুরী দিকপাল – এসাদে লেরিক ইকরিয়া থদিয়া গেছেগা।